રાજકોટ મહાનગરપાલિકાની વોર્ડ નં.13માં આવેલી અડધો ડઝન જેટલી આંગણવાડીઓમાં ભૂલકાઓને ધનેડાયુક્ત ભોજન પીરસાતું હોવાનો પર્દાફાશ વોર્ડ નં.13ના કોંગી કોર્પોરેટર જાગૃતિબેન ડાંગરે કર્યો છે. કોંગી નગરસેવિકાએ કરેલા જાતનિરીક્ષણમાં બાળકોને જીવાતવાળો નાસ્તો અને ઈયળવાળી દાળ પીરસાતી હોવાનું ખુલ્યું હતું. જ્યારે પાણી અને લોટમાં બનેલો શિરો અને દાળમાં પાણી ભેળવી બાળકોને ધાબડી દેવાતી હોવાનું સરપ્રાઈઝ ચેકિંગમાં જોવા મળ્યું હતું. આટલું ઓછું હોઈ તેમ આંગણવાડીઓમાં ઈલેક્ટ્રિક વાયર પણ ખુલ્લેઆમ ઝળુંબતાં હોઈ મોટી દૂર્ઘટના બનવાની ભીતિ તેમણે વ્યક્ત કરી હતી.